PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FH/3/1/126	Bratislava, 29. novembra 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom Harsco Corporation so sídlom 350 Poplar Church Road, Camp Hill, Pensylvánia 17011, Spojené štáty americké, zastúpeným splnomocneným právnym zástupcom             Mgr. Tomášom Marettom, advokátom Advokátskej kancelárie Čechová & Partners, Hurbanovo nám. 5, 811 03 Bratislava, vo veci koncentrácie podnikateľov Harsco Corporation so sídlom 350 Poplar Church Road, Camp Hill, Pensylvánia 17011, Spojené štáty americké a Hünnebeck Group GmbH so sídlom Rehecke 80,                40 885 Ratingen, Nemecko

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í  s koncentráciou spočívajúcou v získaní priamej kontroly podnikateľom Harsco Corporation so sídlom 350 Poplar Church Road, Camp Hill, Pensylvánia 17011, Spojené štáty americké nad podnikom podnikateľa Hünnebeck Group GmbH so sídlom Rehecke 80, 40 885 Ratingen, Nemecko,  na základe Zmluvy o kúpe akcií uzatvorenej dňa 20. 09. 2005.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 5161/2005 dňa              21. 09. 2005 prostredníctvom splnomocneného právneho zástupcu Mgr. Tomáša Marettu, advokáta Advokátskej kancelárie Čechová & Partners, Hurbanovo     nám. 5, 811 03 Bratislava (ďalej len „právny zástupca“) doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v získaní priamej kontroly podnikateľom Harsco Corporation so sídlom 350 Poplar Church Road, Camp Hill, Pensylvánia 17011, Spojené štáty americké (ďalej len „Harsco“) nad podnikom podnikateľa Hünnebeck Group GmbH so sídlom Rehecke 80, 40 885 Ratingen, Nemecko (ďalej len „Hünnebeck“), na základe Zmluvy o kúpe akcií zo dňa 20. 09. 2005 uzatvorenej medzi podnikateľmi Sun HB Holdings, LLC, Boca Raton, Florida, Spojené štáty americké ako predávajúcim a Harsco Corporation, Camp Hill, Pensylvánia, Spojené štáty americké ako kupujúcim (ďalej len „Zmluva“).

Právny zástupca doplnil vyššie uvedené oznámenie koncentrácie listom zaevidovaným úradom pod číslom 5192/2005 dňa 22. 09. 2005.

Na základe doručenia oznámenia predmetnej koncentrácie sa dňa                21. 09. 2005 podľa § 25 ods. 1 zákona v spojení s § 18 ods. 1 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo 0089/OK/2005, o čom úrad informoval oznamovateľa koncentrácie prostredníctvom právneho zástupcu listom číslo 5444/PMÚ SR/2005 zo dňa     03. 10. 2005.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 5444/PMÚ SR/2005 upovedomil oznamovateľa koncentrácie prostredníctvom právneho zástupcu, že lehota na vydanie rozhodnutia podľa § 11 zákona nezačala plynúť a súčasne ho vyzval na doplnenie oznámenia koncentrácie.

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol pripísaný na účet úradu dňa  20. 09. 2005.

Účastník konania prostredníctvom právneho zástupcu listami zaevidovanými úradom pod číslami 5619/2005 dňa 13. 10. 2005 a 5776/2005 dňa 20. 10. 2005 doplnil chýbajúce informácie a podklady podľa § 10 ods. 12 zákona a Vyhlášky. Oznámenie predmetnej koncentrácie sa tak doručením uvedených listov stalo úplným. 

Dňom 21. 10. 2005 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania prostredníctvom právneho zástupcu listom             číslo 5881/PMÚ SR/2005 zo dňa 25. 10. 2005.

Z podkladov a informácií, ktoré boli úradu predložené v predmetnom správnom konaní vyplynuli nasledujúce skutočnosti:

1. Podnikatelia

	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Harsco 

Spoločnosť Harsco so sídlom 350 Poplar Church Road, Camp Hill, Pensylvánia 17011, Spojené štáty americké, bola zriadená v súlade so zákonmi štátu Delaware. Harsco je spoločnosť vo verejnom vlastníctve a je kótovaná na burze cenných papierov v New Yorku a na Pacifickej burze cenných papierov. K    30. 06. 2005 boli najväčšími akcionármi spoločnosti Harsco: Earnest Partners s podielom 5,2%, JP Morgan Investment Management s podielom 5,1% a T. Rowe Prices Associates s podielom 3,7% všetkých akcií.
Spoločnosť Harsco je medzinárodným dodávateľom priemyselných a inžinierskych výrobkov. Obchodné činnosti spoločnosti Harsco sa rozdeľujú do troch samostatných segmentov: Hutnícke (drtičské) služby, Prístupové služby a Plynové technológie a Inžinierske výrobky a služby.

Na území Slovenskej republiky pôsobí spoločnosť Harsco prostredníctvom dcérskych spoločností MultiServ Slovensko, s. r. o., SGB Slovensko, s. r. o. a TAYLOR-WHARTON HARSCO, s. r. o..  Spoločnosť MultiServ Slovensko, s. r. o. so sídlom Vstupný areál U. S. Steel, 044 54 Košice, IČO: 31667775 je zameraná na poskytovanie outsourcingových hutníckych služieb. Spoločnosť SGB Slovensko, s. r. o. so sídlom Vajnorská 135, 831 04 Bratislava, IČO: 35763094 sa zaoberá prenájmom, predajom a poskytovaním služieb súvisiacich so systémami lešení a debnení betónu. Spoločnosť TAYLOR-WHARTON HARSCO, s. r. o. so sídlom Vstupný areál U. S. Steel, 044 54 Košice, IČO: 36206750 je zameraná na výrobu a predaj kryogenických plynových uskladňovacích nádrží a poskytovanie s tým súvisiacich služieb.

Z vyššie uvedených skutočností vyplýva, že spoločnosť Harsco je podnikateľom podľa § 3 ods. 2 zákona, na ktorého sa vzťahuje zákon podľa § 2 ods. 1 písm. a) zákona.

Hünnebeck

Spoločnosť Hünnebeck je spoločnosťou s ručením obmedzeným, ktorá je zapísaná v Obchodnom registri miestneho súdu v Düsseldorfe v Nemecku pod registračným číslom: HRB 48411. Spoločnosť Hünnebeck je kontrolovaná spoločnosťou Sun HB Holdings, LLC, ktorá je dcérskou spoločnosťou Sun Capital Partners. 
Spoločnosť Hünnebeck prenajíma a predáva sústavy pre debnenie betónu a sústavy lešení a s tým súvisiace služby a bezpečnostné zariadenia zákazníkom pôsobiacim v stavebnom odvetví po celom svete. Spoločnosť Hünnebeck ponúka svojím zákazníkom inžiniersku podporu, logistiku, technickú pomoc, vrátane dohľadu nad montážou a demontážou lešení, ako aj čistenie a opravu zariadení.

Spoločnosť Hünnebeck pôsobí na Slovensku prostredníctvom dodávok svojich tovarov a služieb zo zahraničia, pretože na území Slovenskej republiky priamo ani nepriamo nevlastní žiadnu dcérsku spoločnosť. 

Z vyššie uvedených skutočností vyplýva, že spoločnosť Hünnebeck je podnikateľom podľa § 3 ods. 2 zákona, na ktorého sa vzťahuje zákon podľa                  § 2 ods. 1 písm. a) zákona.

2. Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

          Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom
a)  vlastníckych práv alebo iných práv k podniku alebo k jeho časti,
b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmluvy zo dňa 20. 09. 2005 uzatvorenej medzi podnikateľmi Sun HB Holdings, LLC, Boca Raton, Florida, Spojené štáty americké a Harsco Corporation, Camp Hill, Pensylvánia, Spojené štáty americké, získal podnikateľ Harsco  priamu kontrolu nad podnikom podnikateľa Hünnebeck  prostredníctvom nadobudnutia 100 %-ného podielu  vlastníckych práv k podniku podnikateľa Hünnebeck.

Vzhľadom na vyššie uvedené úrad zistil, že na základe Zmluvy vznikla koncentrácia podnikateľov Harsco a Hünnebeck podľa § 9 ods. 1 písm. b) v spojení s § 9 ods. 4 písm. b) zákona.

3. Účastníci koncentrácie

Účastníkom koncentrácie v prípade vzniku koncentrácie podľa                         § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ Harsco, ktorý získava priamu kontrolu nad podnikom podnikateľa Hünnebeck, ako aj podnikateľ Hünnebeck, nad ktorým je kontrola získavaná.
 
Podľa § 25 ods. 3 písm. d) zákona účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného je účastníkom predmetného správneho konania podnikateľ Harsco, ktorý získava priamu kontrolu nad podnikom podnikateľa Hünnebeck.

4. Koncentrácia podliehajúca kontrole úradu

Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 
  
V súvislosti s tým, že účastníkmi koncentrácie sú podnikatelia so sídlom v zahraničí, úrad skúmal pôsobnosť zákona v prípade predmetnej koncentrácie. Keďže podnikateľ Harsco pôsobí na území Slovenskej republiky prostredníctvom troch dcérskych spoločností so stopercentnou majetkovou účasťou materskej spoločnosti a podnikateľ Hünnebeck pôsobí na území Slovenskej republiky prostredníctvom dovozu svojich tovarov a služieb zo zahraničia, ich činnosti a konania vedú alebo môžu viesť k obmedzovaniu súťaže na tuzemskom trhu, a teda zákon sa na predmetnú koncentráciu podľa § 2 ods. 4 zákona vzťahuje.  

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že podnikateľ Harsco dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a podnikateľ Hünnebeck dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

Vzhľadom na to, že  účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu. 

     	Z vyššie uvedeného vyplýva, že účastníci koncentrácie dosiahli zákonom stanovený obrat podľa § 10 ods. 1 písm. b) zákona, a teda predmetná koncentrácia podlieha kontrole úradu.

	Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad    alebo 
e) v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 

Právnym titulom predmetnej koncentrácie je Zmluva uzatvorená dňa            20. 09. 2005. Vzhľadom na to, že oznámenie predmetnej koncentrácie bolo doručené úradu dňa 21. 09. 2005, predmetná koncentrácia bola oznámená úradu v zákonom stanovenej lehote. 

5. Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
 
      	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

        	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
. 
Spoločnosť Harsco rozdeľuje svoju obchodnú činnosť do niekoľkých samostatných segmentov: Hutnícke (drtičské) služby, Prístupové služby a Plynové technológie a Inžinierske výrobky a služby.
• 	Segment hutníckych služieb (v roku 2004 predstavoval 40 % konsolidovaného predaja spoločnosti Harsco) predstavuje divízia MultiServ. MultiServ je dodávateľom outsourcingových služieb poskytovaných priamo na mieste oceliarskemu a kovovému – hutníckemu priemyslu po celom svete. MultiServ poskytuje svoje služby na základe dlhodobého zmluvného vzťahu, podporujúc každý stupeň výrobného procesu kovov od počiatočného nakladania so surovinami až po povýrobné spracovanie výrobkov a recyklovanie priamo na mieste. Podobné služby poskytuje aj výrobcom neželezných kovov, ako napr. hliníka, medi a niklu. 
• Segment prístupových služieb (v roku 2004 predstavoval 28 % konsolidovaného predaja spoločnosti Harsco) dodáva zákazníkom spoločnosti lešenia, podpery, debniace a iné prístupové riešenia a s tým súvisiace služby, ako je technická podpora, projekcia, servis, školenie, montáž a demontáž lešenia, doprava, nakládka a vykládka. Na území Slovenskej republiky pôsobí spoločnosť Harsco v tomto segmente prostredníctvom dcérskej spoločnosti SGB Slovensko, s. r. o..
• Segment plynových technológií (v roku 2004 predstavoval 14 % konsolidovaného predaja spoločnosti Harsco) zahŕňa oddelenie Harsco GasServ. Výrobné zariadenia a zariadenia pre poskytovanie služieb tohto segmentu pozostávajú z integrovanej výrobnej siete pre výrobky na uskladňovanie plynu a kontrolné výrobky. 

• Inžinierske výrobky a služby poskytujú divízie Harsco Track Technologies, Reed Minerals, IKG Industries, Patterson-Kelley a Air-X-Changers. Harsco Track Technologies je medzinárodným dodávateľom zariadení a služieb pre údržbu, opravu a výstavbu železničných tratí. IKG Industries vyrába mriežkové výrobky pre priemyselné použitie v niekoľkých závodoch v Severnej Amerike. Patterson-Kelley je výrobcom zariadení na spracovanie prášku pre chemický, farmaceutický a potravinársky priemysel a výrobkov pre prenos tepla pre priemyselné a spotrebiteľské aplikácie. Air-X-Changers je medzinárodným dodávateľom priemyselných a na zákazku vyrobených výmenníkov tepla chladených vzduchom pre odvetvie zemného plynu. 

Vzhľadom na oblasť pôsobenia účastníkov koncentrácie na území Slovenskej republiky dochádza v prípade predmetnej koncentrácie k horizontálnemu prekrývaniu činnosti spoločnosti Hünnebeck a segmentom Prístupové služby spoločnosti Harsco. Z uvedeného vyplýva, že ovplyvnenými trhmi, na ktorých sa prejavia účinky posudzovanej koncentrácie sú trhy predaja, prenájmu a poskytovania služieb súvisiacich so systémami lešení a debnení. 

Prístupové služby spoločnosti Harsco poskytujú na území Slovenskej republiky systémy lešení, debnení a s tým súvisiace služby, ako je technická podpora, projekcia, servis, školenie, montáž a demontáž lešenia, doprava, nakládka a vykládka. Spoločnosť Harsco dodáva predmetné tovary a služby svojím zákazníkom prostredníctvom divízie SGB Group Division so sídlom vo Veľkej Británii, ktorá zabezpečuje požiadavky trhu v Európe, na Strednom východe a v Tichom oceáne a prostredníctvom divízie Patent Construction Systems so sídlom v Spojených štátoch amerických, ktorá zabezpečuje požiadavky trhu v Severnej a Južnej Amerike. 

Na Slovensku pôsobí spoločnosť Harsco prostredníctvom dcérskej spoločnosti SGB Slovensko, s. r. o.. Ponuka spoločnosti SGB Slovensko s.r.o. formou predaja alebo prenájmu zahŕňa fasádne rámové lešenie, pojazdné hliníkové veže, systémové lešenie, prenosné záchytné body, sklolaminátové rebríky a veže, siete na lešenie. Systémy lešení spoločnosti sa používajú v rozličných prostrediach, či už ako samostatné systémy alebo systémy v kombinácii so systémami debnení. Zákazníkmi spoločnosti sú predovšetkým podnikatelia zameraní na výstavbu nebytových priestorov a údržbu priemyselných závodov. 

Spoločnosť Hünnebeck pôsobí na trhu prenájmu, predaja a poskytovania služieb súvisiacich s konštruovanými systémami debnení a lešení. Spoločnosť vlastní širokú škálu nových a použitých zariadení, ktoré dodáva svojím zákazníkom prostredníctvom dcérskych spoločností alebo prostredníctvom distributérov a obchodných zástupcov. Zákazníkmi spoločnosti Hünnebeck sú najmä podnikatelia z oblasti stavebného priemyslu a jemu príbuzných odvetví, čo zahŕňa výstavbu bytových i nebytových priestorov a údržbu priemyselných závodov.

Systémy debnení spoločnosti Hünnebeck pozostávajú zo znovu použiteľných, štandardných foriem a s nimi súvisiacim príslušenstvom, ktoré sa používajú na udržanie čerstvo odliateho betónu na mieste až do jeho stvrdnutia. Základné sústavy debnenia spoločnosti Hünnebeck zahŕňajú stenové sústavy debnenia, panelové sústavy debnenia, posuvné sústavy, podporné sústavy, špeciálne sústavy debnenia, bezpečnostné zariadenia a príslušenstvo, ktoré sú navrhnuté tak, aby vyhovovali bezpečnostným požiadavkám špecifickej krajiny alebo projektu. 

Spoločnosť Hünnebeck ponúka rozsiahlu škálu vymeniteľných a modulárnych systémov lešení, ktoré boli navrhnuté tak, aby vyhovovali práci v rozličných výškach, ako aj práci na aplikáciách jedno alebo viacrozmerných fasád v rozličných prostrediach, či už ako samostatné systémy alebo systémy v kombinácii so systémami debnení. Spoločnosť Hünnebeck tiež poskytuje svojím zákazníkom inžiniersku podporu, logistiku, technickú pomoc priamo na mieste, vrátane dohľadu nad montážou a demontážou lešení, ako aj čistenie a opravu zariadenia.

	 Účastník konania v oznámení predmetnej koncentrácie navrhuje spoločný tovarový relevantný trh predaja, prenájmu a poskytovania služieb súvisiacich so systémami lešení a debnení. Na základe ustanovení § 3 ods. 3 až ods. 5 zákona úrad usudzuje, že systémy lešení a debnení nie sú z pohľadu dopytu zhodné ani vzájomne zastupiteľné a z uvedeného dôvodu úrad rozdelil spoločný tovarový relevantný trh navrhovaný účastníkom konania na tovarový relevantný trh predaja, prenájmu a poskytovania služieb súvisiacich so systémami lešení a na tovarový relevantný trh predaja, prenájmu a poskytovania služieb súvisiacich so systémami debnení. 

	Presná definícia tovarového relevantného trhu vychádzajúca z konkrétnej charakteristiky predmetných tovarov a služieb môže zostať pre účely tohto rozhodnutia otvorená, pretože ako bude ukázané neskôr, posudzovaná koncentrácia nevedie  k vytvoreniu alebo posilneniu dominantného postavenia účastníkov koncentrácie na relevantnom trhu predaja, prenájmu a poskytovania služieb súvisiacich so systémami lešení ani na relevantnom trhu predaja, prenájmu a poskytovania služieb súvisiacich so systémami debnení.
 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Vzhľadom na to, že podnikatelia dodávajúci systémy lešení a debnení a s tým súvisiace služby poskytujú predmetné tovary a služby odberateľom na celom území Slovenskej republiky prostredníctvom priamych i nepriamych distribučných kanálov, najužšie možným vymedzením priestorového relevantného trhu vyššie uvedených tovarových relevantných trhov je územie Slovenskej republiky.
 
Z predložených podkladov a informácií vyplýva, že podnikanie na trhu predaja, prenájmu a poskytovania služieb súvisiacich so systémami lešení a debnení nie je obmedzené významnými prekážkami vstupu na slovenský trh. Podstatnú časť príjmov získavajú podnikatelia pôsobiaci v tomto odvetví z prenájmu systémov lešení a debnení, celkové náklady vstupu na slovenský trh sú nízke, požiadavky slovenského právneho poriadku týkajúce sa získania príslušného živnostenského oprávnenia, povinného posudzovania zhody, dodržiavania bezpečnostných predpisov a opatrení sú štandardné a zásadne sa neodlišujú od požiadaviek iných krajín. Osobitnou prekážkou vstupu na trh nie je podľa účastníka konania ani existencia špecifických licencií, patentov a know-how v odvetví. Z uvedeného teda vyplýva, že podnikatelia pôsobiaci na trhoch predaja, prenájmu a poskytovania služieb súvisiacich so systémami lešení a debnení sú z geografického hľadiska vystavení efektívnej hospodárskej súťaži na širšom území ako je územie Slovenskej republiky.

Vychádzajúc zo skutočnosti, ktorá je uvedená v nasledujúcej časti tohto rozhodnutia, že predmetná koncentrácia nevytvára alebo neposilňuje dominantné postavenie podnikateľa  Harsco a vzhľadom na to, že v dôsledku posudzovanej koncentrácie nedôjde k podstatnej zmene konkurenčného prostredia na relevantných trhoch predaja, prenájmu a poskytovania služieb súvisiacich so systémami lešení a debnení v Slovenskej republike, úrad sa presnou definíciou priestorových relevantných trhov nezaoberal.

6. Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Podľa vyjadrenia účastníka konania hlavným dôvodom predmetnej koncentrácie je príležitosť získať značku a distribučnú sieť  spoločnosti Hünnebeck, rozšíriť geografické pôsobenie v relatívne fragmentovanom európskom a medzinárodnom sektore prenájmu systémov lešení a debnení a zlepšiť nákladovú štruktúru prostredníctvom investovania do outsourcingovej výrobnej stratégie spoločnosti Hünnebeck. 

Vzhľadom na činnosti účastníkov koncentrácie, ktoré sa prekrývajú na relevantných trhoch predaja, prenájmu a poskytovania služieb súvisiacich so systémami lešení a debnení v Slovenskej republike, úrad považuje predmetnú koncentráciu za koncentráciu horizontálnu, z čoho vyplýva účastníkovi konania možnosť posilniť svoje postavenie na vymedzených relevantných trhoch.

Na základe podkladov a informácií predložených úradu účastníkom konania oba relevantné trhy predaja, prenájmu a poskytovania služieb súvisiacich so systémami lešení a debnení v Slovenskej republike sú charakteristické rozvinutým konkurenčným prostredím, viacerými efektívnymi konkurentmi a nízkymi bariérami vstupu.

Podiely najväčších výrobcov na trhoch predaja, prenájmu a poskytovania služieb súvisiacich so systémami lešení a debnení v Slovenskej republike v roku 2004[1]

Názov spoločnosti	Trhové podiely účastníkov koncentrácie a ich konkurentov na vymedzených relevantných trhoch	
	Systémy lešení	Systémy debnení	
SGB Group Division
(SGB Slovensko, s.r.o.)	[20-25] %	[0-5] %	
Hünnebeck	[0-5] %	[0-5] %	
SGB Group Division 
a Hünnebeck spolu	[20-25] %	[0-5] %	
ASA Profi, s. r. o.	[25-35] %	-	
STAV CONTACT plus, spol. s r.o.	[5-15] %	-	
ALFIX SR, s.r.o.	[0-10] %	-	
PERI, spol. s r. o.	[0-10] %	[30-40] %	
DOKA Slovakia, s. r. o.	-	[35-45] %	
ISD – NOE, spol. s r.o.	-	[0-5] %	
TEBAU, s. r. o.	-	[0-5] %	

Úrad posudzoval dopad predmetnej koncentrácie na intenzitu hospodárskej súťaže na vymedzených relevantných trhoch skúmaním zmeny štruktúry konkurenčného prostredia v dôsledku zníženia počtu samostatne rozhodujúcich podnikateľských subjektov na relevantných trhoch  prostredníctvom trhových podielov podnikateľov prítomných na trhoch predaja, prenájmu a poskytovania služieb súvisiacich so systémami lešení a debnení na území Slovenskej republiky, pričom vychádzal z údajov predložených úradu účastníkom konania. 

Vychádzajúc z vyššie uvedenej tabuľky najvýznamnejšími podnikateľmi na relevantnom trhu predaja, prenájmu a poskytovania služieb súvisiacich so systémami lešení na území Slovenskej republiky sú z hľadiska výšky dosiahnutých obratov v tejto oblasti podnikatelia ASA Profi, s. r. o., Harsco a STAV CONTACT plus, s. r. o.. Podnikateľ Harsco s trhovým podielom v rozpätí [20-25] % patrí na druhé miesto v poradí podľa veľkosti trhových podielov vyššie porovnávaných podnikateľských subjektov súťažiacich na tomto relevantnom trhu. Podnikateľ Hünnebeck s trhovým podielom v rozpätí [0-5] % patrí medzi podniky s menším trhovým zastúpením na danom relevantnom trhu. Uskutočnením posudzovanej koncentrácie sa postavenie podnikateľa Harsco na tomto relevantnom trhu podstatne nezmení z dôvodu nízkych dodávok predmetných tovarov a služieb podnikateľom Hünnebeck na územie Slovenskej republiky.

Najvýznamnejšími podnikateľmi na relevantnom trhu predaja, prenájmu a poskytovania služieb súvisiacich so systémami debnení na území Slovenskej republiky sú podnikatelia PERI, s. r. o. a DOKA Slovakia, Debniaca Technika,     s. r. o.. Ostatní konkurenti na danom relevantnom trhu dosahujú v porovnaní s nimi výrazne nižšie trhové podiely. Účastníci predmetnej koncentrácie majú na danom relevantnom trhu približne rovnaké trhové postavenie s relatívne nízkymi trhovými podielmi na tomto relevantnom trhu. Realizáciou posudzovanej koncentrácie sa postavenie podnikateľa Harsco na tomto relevantnom trhu mierne posilní. Získaním podniku podnikateľa Hünnebeck, ktorý je zameraný na dodávky systémov debnení a s tým súvisiacich služieb na územie Slovenskej republiky, podnikateľ Harsco podporí menej výraznú oblasť svojej činnosti z hľadiska dosahovaného obratu na tomto relevantnom trhu, ktorá predstavuje približne [5-15] % z celkovej hodnoty obratu dosiahnutého na oboch vymedzených relevantných trhoch.

Na základe uvedených skutočností úrad konštatuje, že na oboch relevantných trhoch predaja, prenájmu a poskytovania služieb súvisiacich so systémami lešení a debnení v Slovenskej republike existuje efektívna konkurencia. Uskutočnením posudzovanej koncentrácie horizontálneho charakteru sa existujúca štruktúra konkurenčného prostredia na relevantných trhoch výrazne nezmení a podnikateľ Harsco bude na oboch relevantných trhoch vystavený podstatnej hospodárskej súťaži i naďalej a nebude sa môcť správať nezávisle voči svojim konkurentom a odberateľom.

Z vyššie uvedeného vyplýva, že posudzovaná koncentrácia podstatne neovplyvní intenzitu hospodárskej súťaže a nevytvorí ani neposilní dominantné postavenie podnikateľa Harsco, ktorého dôsledkom sú významné prekážky efektívnej hospodárskej súťaže na relevantných trhoch predaja, prenájmu a poskytovania služieb súvisiacich so systémami lešení a debnení v Slovenskej republike. 

Podľa § 33 zákona úrad listom číslo 6524/PMÚ SR/2005 zo dňa              24. 11. 2005 podal účastníkom správneho konania prostredníctvom právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie. 

Účastník konania sa prostredníctvom právneho zástupcu vyjadril k predmetnej výzve listom zaevidovaným úradom pod číslom 6614/2005 dňa    29. 11. 2005, v ktorom uviedol, že „údaje týkajúce sa podielu účastníkov koncentrácie ako aj ich konkurentov na daných relevantných trhoch, ..., považuje za predmet obchodného tajomstva“ a zároveň predložil úradu návrh iného znenia predmetných informácií, ktoré neobsahujú obchodné tajomstvo. Predložený návrh zabezpečujúci ochranu obchodného tajomstva účastníka konania úrad akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste súhlasil s podkladmi rozhodnutia úradu, k spôsobu jeho zistenia a k záverom prešetrovania úradu vo veci predmetnej koncentrácie.
 
Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

          Ing. Dušan Valo
 	riaditeľ odboru koncentrácií

Rozhodnutie sa doručuje:

Mgr. Tomáš Maretta
Advokát
Advokátska kancelária Čechová & Partners
Hurbanovo nám. 5
811 03 Bratislava